Fil-Partit Nazzjonalista, qed tibda tinbet pressjoni kbira dwar il-kandidatura ta' Salvu Mallia. Hemm min qed jgħid li fid-dawl tal-lingwaġġ u l-istil arroganti li Mallia uża fl-aħħar ġimgħat il-Partit Nazzjonalista għandu jikkunsidra mill-ġdid il-kandidatura tiegħu. Il-gazzetta KullĦadd tista' tiżvela li kien hemm membri ta' kumitati sezzjonali li saħansitra kitbu lill-ogħla uffiċjali tal-Partit Nazzjonalista. Illum nistgħu niżvelaw il-kontenut ta' waħda mill-korrispondenzi li għaddew, għalkemm imkejjen għolja fil-Partit Nazzjonalista għaddewlna iktar tagħrif minn din l-email. Membru ta' kumitat sezzjonali kiteb hekk lil xi uffiċjali tal-Partit Nazzjonalista: "Naf li dan l-email se jaqa' fuq widnejn torox però ma nistax nissaporti aktar li nara li isem il-Partit Nazzjonalista jaqa' ħażin minħabba ċertu persuna." Dan il-membru żied jikteb li "bħala tesserat tal-Partit Nazzjonalista, Membru tal-Kumitat Sezzjonali, Kunsillier fil-Kunsill Ġenerali, qiegħed nitlob uffiċjalment lill-Kummissjoni dwar l-Għażla tal-Kandidati u lill-Kumitat Konsultattiv dwar imġiba xierqa u etika biex jinvestiga l-Kandidatura ta' Salvu Mallia għaliex inħoss li qed jikser il-kodiċi tal-istatut tal-Partit Nazzjonalista." Il-Kummissjoni Kandidati inħolqot biex tiskrutinizza l-kandidati u tirrakkomandahom lill-amministrazzjoni tal-partit qabel ikunu approvati. Fil-każ ta' Salvu Mallia saret eċċezzjoni u lanqas biss tressaq quddiem din il-Kummissjoni. Dan il-membru li protesta mat-tmexxija jikkwota l-istatut tal-Partit Nazzjonalista u jgħid li skont l-istatut, il-Partit Nazzjonalista qiegħed hemm għall-iżvilupp demokratiku tan-nazzjon, mibni fuq ix-xogħol, il-ġustizzja, il-libertà u ispirat mil-valuri demokratiċi kristjani. Skont l-istatut dan "biex tissawwar soċjetà bl-istess opportunitajiet għal kulħadd mingħajr diskriminazzjoni a bażi ta' twemmin politiku, reliġjon, razza, sess jew orjentazzjoni sesswali. Il-Partit Nazzjonalista suppost iħaddan dan il-valur li huwa li jirrispetta id-dinjità tal-bniedem." It-tesserat iżid jikteb hekk: "Nifhem li Partit Laburista ġieli uża tattiċi ħżiena lejn il-Partit Nazzjonalista però s'issa qatt ma rajtu jgħid kliem mhux xierqa lejn id-deputati jew kandidati Nazzjonalisti." Il-membru tal-Kunsill Ġenerali qal li meta sema lil Salvu Mallia jitkellem l-ewwel darba fuq il-Fosos tal-Furjana, fi żmien il-festa tal-Indipendenza kien qal li Salvu Mallia huwa kandidat tajjeb. "Imma meta bdejt nara dak il-beda jikteb fuq Facebook kont qed inġib għajnejja wara widnejja u bdejt ngħid f'qalbi possibli li din il-persuna se tkun il-leħen tiegħi fl-ogħla istituzzjoni tal-pajjiż u tuża dan il-kliem?" kompla jistaqsi. Hawn iżda għamilha ċara li jekk il-Partit ħa japprova dan l-aġir se jieħu azzjoni. "Qed ngħidha kontra qalbi li hija li nirtira it-tesserament tiegħi mill-Partit Nazzjonalista u nirtira minn membru tal-Kumitat Sezzjonali." Iżda, imkejjen li għandu l-KullĦadd jgħidu li dan mhux każ iżolat. Fit-tieni distrett, wieħed mid-distretti li se jikkontesta Salvu Mallia, qam għagħa kbir speċjalment minn nies ta' Carm Mifsud Bonnici li fissru kif huma diżappuntanti ferm b'din il-kandidatura. Qalu li mhux għax Mallia jista' jkun ta' xi sfida għaż-żiemel tagħhom iżda żgur li l-kandidatura tiegħu fuq it-tieni distrett ma tagħmilx ġieħ lill-partit li fuq dan id-distrett kellu nies bi tradizzjoni qawwija bħal tal-gross, fosthom il-President Emeritu Ugo Mifsud Bonnici u l-eks Prim Ministru Lawrence Gonzi. Iżda, differenti minnhom jaħsibha Simon Busuttil li meta qal li Joseph Muscat huwa l-agħar ħaġa minn żmien il-pesta kien wieġeb billi qal li dan huwa l-mod ikkulurit kif jitkellem Salvu Mallia. Anke Ann Fenech qalet li hi kuntenta ferm bil-kandidatura ta' Salvu Mallia. Iżda, din mhix l-opinjoni ta' kulħadd fl-amministrazzjoni tal-Partit Nazzjonalista. KullĦadd jista' jiżvela b'mod esklussiv li kien hem żewġ uffiċjali f'livelli differenti tal-amministrazzjoni li ddikjaraw li diskorsi bħal ta' Simon Busuttil mhux aċċettabbli u li l-Partit Nazzjonalista għandu jieħu passi immedjatament. KullĦadd għandu f'idejh korrispondenza li tixhed dan u tippubblikaha meta jkun il-waqt. Saħansitra hemm uffiċjali li pubblikament qalu mod iżda internament qalu mod ieħor, fosthom deputati li jimbotta Simon Busuttil. L-attitudni ta' Mallia tingħaqad mal-blogger Daphne Caruana Galizia li tinsab għaddejja b'attakki personali fl-aqwa tagħhom. Attakki bi qlajjiet dwar mard li wkoll sabu l-appoġġ tat-tmexxija Nazzjonalista. Anke jekk ir-rapport tat-telfa tal-Partit Nazzjonalista wara l-aħħar elezzjoni ġenerali kien qal li din kienet waħda mir-raġunijiet tat-telfa.